ຂໍ້ຕົກລົງຢຸດ​ຍິງ ໃນພາກຕາເວັນອອກ ຂອງຢູເຄຣນ ໄດ້ບັນລຸກັນແລ້ວ
ປະທານາທິບໍດີຣັດ​ເຊຍ ກ່າວ​ວ່າ ​​ຂໍ້ຕົກລົງ​ຢຸດ​ຍິງ​ ໃນ​ພາກ​ຕາ​ເວັນ​ອອກ​ ຢູ​ເຄຣນ ​ໄດ້ບັນລຸກັນແລ້ວ ໂດຍ​ຈະ​ເລີ້ມ ມີຜົນບັງຄັບໃຊ້ ໃນ​ຕອນທ່ຽງ​ຄືນ ວັນ​ເສົາຈະ​ມານີ້.
ປະທານາທິບໍດີຣັດເຊຍ ທ່ານ Vladimir Putin ກ່າວວ່າ ໄດ້ບັນລຸ ຂໍ້ຕົກລົງກັນແລ້ວ ກ່ຽວກັບການຢຸດຍິງໃນພາກຕາເວັນອອກຂອງ ຢູເຄຣນ ທີ່ຈະເລີ້ມຂຶ້ນໃນຕອນທ່ຽງຄືນວັນເສົາທີ່ຈະມາເຖິງນີ້ ການປະກາດທີ່ວ່ານີ້ໄດ້ມີຂຶ້ນຫລັງຈາກການເຈລະຈາແບບມາຣາ ທອນຕະຫຼອດຄືນ ທີ່ນະຄອນຫຼວງຂອງ Belarus ລະຫວ່າງ ຣັດ ເຊຍ ຢູເຄຣນ ຝຣັ່ງ ແລະເຢຍຣະມັນ ຍັງບໍ່ທັນມີການເປີດເຜີຍລາຍລະອຽດໃດໆ ກ່ຽວກັບການຢຸດຍິງ ໃນເວລານີ້ເທື່ອ ການປະຊຸມສຸດຍອດ ແມ່ນໄດ້ວາງແຜນຈັດຂຶ້ນຢ່າງໄວວາ ໃນທ້າຍສັບປະດາແລ້ວນີ້ ຫຼັງຈາກທີ່ນາຍົກລັດຖະມົນຕີເຢຍຣະມັນ ທ່ານນາງ Angela Merkel ແລະທ່ານ Francois Hollande ປະທານາທິບໍດີຝຣັ່ງ ໄດ້ນຳແຜນການສັນຕິພາບ ໄປສະເໜີຕໍ່ທ່ານ Putin ປະທານາທິບໍດີຣັດເຊຍ ທີ່ນະຄອນຫຼວງ Moscow ດ້ວຍມືຂອງພວກທ່ານເອງ ປະທານາທິບໍດີຝຣັ່ງ ທີ່ໄດ້ກ່າວໃນວັນອາທິດຜ່ານມາ ເຖິງກອງປະຊຸມສຸດຍອດ ທີ່ນະຄອນ ມິງຄ໌ວ່າ “ນີ້ແມ່ນນຶ່ງໃນໂອກາດອັນສຸດທ້າຍ” ທີ່ຈະບັນລຸຂໍ້ຕົກລົງສັນຕິພາບ ໃນພາກຕາເວັນອອກຂອງຢູເຄຣນ ທີ່ບ້ານແຕກສະແຫຼກຂາດນັ້ນ ບ່ອນທີ່ພວກຫົວແບ່ງແຍກດິນແດນິຍົມຣັດເຊຍ ໄດ້ຕໍ່ສູ້ກັບກອງກຳລັງທະຫານຢູເຄຣນ ມາໄດ້ 10 ເດືອນແລ້ວນັ້ນ ມີຢ່າງນ້ອຍ 5 ພັນ 400 ຄົນ ຖືກສັງຫານ ໃນການສູ້ລົບກັນ ແລະຫຼາຍພັນຄົນໄດ້ຮັບບາດເຈັບ ການເຈລະຈາທີ່ວ່ານີ້ແມ່ນຄິດວ່າແນໃສ່ເພື່ອຟື້ນຟູການຢຸດຍິງຊຶ່ງຕົ້ນຕໍແລ້ວໄດ້ບັນລຸການ ຕົກ ລົງກັນໃນເດືອນກັນຍາປີກາຍນີ້ ແຕ່ກໍແຕກຫັກລົງຢ່າງໄວວາ ນອກນັ້ນຍັງມີການບໍ່ ລົງຮອຍ ກ່ຽວກັບການຖອນກຳລັງອາວຸດ ອອກຈາກເຂດທີ່ມີການຂັດແຍ້ງ ແລະການຕົກ ລົງກ່ຽວກັບວ່າຂົງເຂດໃດ ຈະໄດ້ຮັບສິດໃນການປົກຄອງຕົນເອງນັ້ນ ກອງປະຊຸມສຸດຍອດ ທີ່ມີຂຶ້ນທ່າມກາງການສູ້ລົບກັນຢ່າງດຸເດືອດ ໃນພາກຕາເວັນອອກຂອງຢູເຄຣນ ທີ່ຜູ້ຄົນປາກພາສາຣັດເຊຍນັ້ນ ຊຶ່ງຜູ້ເຫັນເຫດການກ່າວວ່າ ນີ້ແມ່ນການສູ້ລົບກັນ ຢ່າງດຸເດືອດແລະຮ້າຍແຮງສຸດ ເທົ່າທີ່ເຄີຍພົບເຫັນມາ ໃນບັນຫາຂັດແຍ້ງດັ່ງກ່າວ